Premierul Marcel Ciolacu, președintele PSD, a declarat că e dispus să treacă metroul din subordinea Ministerului Transporturilor în cea a Primăriei Capitalei, dacă va fi ales un alt primar general.
"Am văzut recent că domnul Nicușor Dan a recunoscut că nu e pregătit să preia Metroul la Primăria Generală. Sper ca din iunie Bucureștiul să aibă un primar capabil care să convingă Guvernul că vrea și poate gestiona acest serviciu public esențial unei capitale europene", a declarat premierul Ciolacu în cadrul ședinței de guvern din 21 martie 2024.
Prim-ministrul s-a referit la acest subiect întrucât Executivul a aprobat, la 21 martie, o Hotărâre de Guvern pentru modernizarea Magistralei 2 de metrou, Berceni-Pipera. Valoarea totală a investiției este de 986,58 milioane lei, iar durata de execuție este de 48 de luni, a anunțat Guvernul României.
"Modernizăm cea mai aglomerată magistrală de metrou, Berceni – Pipera. Este un proiect de aproape un miliard de lei, finanțat mai ales din bani europeni", a subliniat premierul Ciolacu.
La alegerile din 9 iunie 2024, Nicușor Dan va candida pentru cel de-al doilea mandat de primar general, fiind susținut de Dreapta Unită. Coaliția PNL – PSD l-a desemnat drept candidat la funcția de primar general pe Cătălin Cîrstoiu.